**Litér önkormányzata**

**a 2017. évi költségvetés módosításáról**

A Litér Község Önkormányzatának 2017. évi költségvetéséről szóló 22/2017.(III.2.) LKt. határozat előirányzatainak módosításaira a következő javaslatokat tesszük:

**Bevételi előirányzatok módosítására vonatkozó javaslat**

Litér Önkormányzat bevételi előirányzatainak alakulását az 1. melléklet tartalmazza.

Az **államháztartáson belüli működési támogatásokon (B1)** emelni kell a Működési célú költségvetési és kiegészítő támogatás B115 rovaton, mert 297 ezer Ft bérkompenzációs bevételt számoltunk el.

A közfoglalkoztatás támogatásánál az eredeti előirányzatunk csak a január 1.-én meglévő hatósági szerződések összegeit tartalmazta. Növekedésként jelenik meg az éves általános közfoglalkoztatás 849 ezer Ft előirányzata, az első negyedévben megkötött hatósági szerződések alapján.

A B1 főrovat előirányzata így 169 668 ezer Ft-ra emelkedett.

A működési bevételeknél a B401 rovaton 3 ezer Ft előirányzat előírásra van szükség mely a monográfia értékesítés bevételeire biztosít keretet. B411 rovaton 50 ezer Ft előirányzatot kell emelni, hogy legyen előirányzata a Bursa Hungarica ösztöndíj támogatásnak. Szintén ezen a rovaton került elszámolásra az önkormányzat által értékesített Peugeot gépjármú biztosításának érdekmúlása 7 ezer Ft összeggel.

Az értékesített gépjármű ellenértéke a Felhalmozási bevételek B53-as rovatán kerül kimutatásra, s itt 197 ezer Ft előirányzat növekedéssel kell számolni.

Működési pénzeszköz átvételére 2 605 ezer Ft bevételt tervezünk a B65 rovaton, melyből az iskolabusz működéséhez fizetett szülői hozzájárulás éves mértéke 105 ezer Ft, a XVII. Mogyorósi Napok valamint a 935 éves Litér település ünnepe jegyében 2 500 ezer Ft támogatási bevétellel számolunk.

A finanszírozási bevételek B8 főrovaton a Befektetési célú belföldi értékpapírok beváltása, értékesítése (B8123) rovaton 21 941 ezer Ft növekedést kell elszámolni a február hónapban jegyzett Prémium Magyar Államkötvény jövőbeni beváltása miatt. A kötvény nem egyben lesz beváltva, ezért nem terveztük rá a jegyzés teljes összegét 75 940 ezer forintot.

Az elemi költségvetés összeállítása során 106 000 ezer Ft költségvetési maradvánnyal kalkuláltunk a B131 rovaton, a maradvány pontos értékének megállapítása a zárszámadás során történt. A könyvvizsgáló által is jóváhagyott érték 106 611 ezer Ft, így a többlethez kell igazítanunk az előirányzatot 611 ezer forinttal.

Az Önkormányzat 2017. évi költségvetésének módosított bevételi előirányzata **720 199 ezer** **Ft-ra** változik.

**Kiadási előirányzatok módosítására vonatkozó javaslat**

Litér Önkormányzatának kiadási előirányzatainak alakulását az 2. melléklet tartalmazza.

**Személyi juttatások (K1)** előirányzata összesen 990 ezer Ft-tal emelkedik a következők szerint:

A közfoglalkoztatás támogatásánál az Általános közfoglalkoztatás keretében 756 ezer Ft bruttó bér előirányzatot számoltunk el, melynek fedezete a munkaügyi Központtól kapott támogatás.

A bérkompenzáció 234 ezer Ft kiadási előirányzat növekedést jelent az május 31.-ig terjedő időszakra.

A **munkaadókat terhelő járulékok és szociális hozzájárulási adó (K2)** rovat a személyi kiadások változásainak járulék vonzatával 156 ezer Ft-tal emelkedik, melynek teljes részére fedezetet nyújtanak az állami támogatások.

**Dologi kiadásoknál (K3)** 8 548 ezer Ft emelésre teszünk javaslatot, ebből a tartalék terhére 250 ezer Ft a Királyszentistváni hulladéklerakó tevékenységéhez köthető bűzszennyezéssel kapcsolatos szakértői vélemény elkészítésének támogatása, szintén 250 ezer Ft az önkormányzat járműparkjának javítási, karbantartási kerete, 60 ezer Ft az Prémium Magyar Államkötvény jegyzése során fellépő árfolyamkülömbözet.

A XVII. Mogyorósi Napok valamint a 935 éves Litér település ünnepe jegyében bevételként tervezett 2 500 ezer Ft támogatásból 1 234 ezer Ft a K337 Egyéb szolgáltatások rovaton jelenik meg. A bevétel fennmaradó részét a testület támogatási és felhalmozási rovatra bontotta.

Az immár Ertl Pálné Művelődési Ház és Könyvtár megnevezéssel futó intézményünk tetőzetének helyreállítása a fordított adózás körébe tartozott, ezért az eredetileg beruházási áfaként tervezett 5 488 ezer Ft adót át kell csoportosítani a K352 Fizetendő általános forgalmi adó rovat sorába.

Az **ellátottak pénzbeli juttatásai főrovaton** **(K4)** a Bursa Hungarica ösztöndíj keretében befolyt 50 ezer Ft bevétel kiadási párját kell emelnünk. Ezen főrovaton belül átcsoportosítást kell végrehajtanunk Intézményi ellátottak pénzbeli juttatásai K47 rovatról, Egyéb nem intézményi ellátások K48 rovatra az elemi költségvetésben tervezett 350 ezer Ft értékben.

**Egyéb működési célú kiadások (K5)** főrovat előirányzata összességében 54 816 ezer Ft-tal csökken.

Növekedésként számoltuk el a K5023 Egyéb elvonások, befizetések rovaton a Magyar Államkincstár részére a 2015. évi normatív támogatás ellenőrzése során megállapított kamattal terhelt 466 ezer Ft támogatás megvonást, valamint az előző évi elszámolásból származó 1 ezer forint kiadást.

Képviselő-testületi döntés alapján a Csivitelő Óvoda és Bölcsőde pedagógusai 250 ezer Ft szabadon felhasználható támogatásban részesülnek, melyet a dologi kiadások közé, a K337 rovatra terveztük. A fedezetet a tartalék biztosítja.

A Működési célú pénzeszköz átadás államháztartáson kívülre K512 rovatán szintén a Képviselő-testület határozatai alapján a tartalék terhére kifizetett támogatásokat összegeztük 760 ezer Ft értékben, melyből 510 ezer Ft a tartalék terhére fizetendő. A XVII. Mogyorósi Napok valamint a 935 éves Litér település ünnepe jegyében bevételként tervezett 2 500 ezer Ft támogatás terhére a Képviselő-testület döntése alapján támogatásra jogosult a Litéri Zöldág Kulturális Egyesület 250 ezer Ft értékben. Így ezen a soron 760 ezer Ft növekménnyel számolunk.

A tartalék is ezen a főrovaton belül található, ennek változását a 4. melléklet mutatja be. A módosítást követően 189 ezer Ft felhalmozási tartalékkal, 200 ezer Ft elkülönített céltartalékkal, és 10 952 ezer Ft Tulajdonközösségi tartalékkal rendelkezhetünk. A csökkenés oka, hogy az idei év koncepciójában nem terveztünk sem betétlekötést, sem államkötvény vásárlást, viszont február hó végével Prémium Magyar államkötvény jegyzésére került sor, aminek fedezete a tartalék volt.

**A beruházási kiadások (K6)** főrovat előirányzatánál 1 401 ezer Ft emelést kell elszámolni, mely Képviselő-testületi döntés értelmében a fogászati ellátásra vonatkozó helyettesítési szerződést 2017. november 30. napjáig meghosszabbítja. A haszonkölcsön szerződés mellékletében szereplő eszközöket 500 ezer Ft összegben Litér és Királyszentistván községek megvásárolják. A költségből Királyszentistván Község Önkormányzata 23%-ot, mit átadott eszközt biztosít, míg Litér Község Önkormányzata 77%-ot, azaz 385 ezer Ft-ot vállal át tartaléka terhére.

A XVII. Mogyorósi Napok valamint a 935 éves Litér település ünnepe jegyében bevételként tervezett 2 500 ezer Ft támogatás terhére a Képviselő-testület döntése alapján elfogadja Gálhidy Péter szobrászművész 800 ezer Ft + áfa összegű árajánlatát Ertl Pálné domborművének elkészítésére.

**Felújítások előirányzaton (K7)** 4 663 ezer Ft elvonást érvényesítünk, melynek fő oka dolgi kiadásoknál már említett Művelődési ház felújításának fordított adó vonzata, mely értelmében nem beruházási, hanem dologi rovaton kerül elszámolásra az 5 488 ezer Ft áfa fizetési kötelezettség.

Szintén elvonásként jelenik meg ezen a főrovaton, hogy 4 275 ezer Ft átcsoportosításra került a K9122 Befektetési célú belföldi értékpapír vásárlás rovatára. Erre azért volt szükség, hogy maradjon elég keret a kötelezettséggel terhelt maradvány kimutatására.

A felújítási rovat növekményeként tervezzük elszámolni a Képviselő-testület döntése értelmében elvégezni kívánt ivóvízhálózat rekonstrukció keretén belül meghatározott I. ütemet, melyre 5 100 Ft bruttó összeget tervezünk.

A felhalmozási kiadások részletezését a 3. melléklet tartalmazza.

**Egyéb felhalmozási célú kiadásunk (K8)** növekszik 1 220 ezer Ft-tal, mely Képviselő-testületi döntések értelmében a következőkből adódik össze.

Egyéb felhalmozási célú támogatások államháztartáson kívülre K89 rovaton számolandó el a helyi védettségű épület felújításának megítélt támogatás 280 ezer Ft-os összege. Itt kell nyilvántartásba venni a Nap utca 7. ingatlanon történő szennyvízcsatorna tervezési munkákhoz való hozzájárulást 140 ezer Ft értékben. Döntés született továbbá két lakásépítési támogatásról, fejenként 400 ezer Ft összeggel, melyekből 200-200 ezer Ft visszatérítendő támogatás.

**Finanszírozási kiadásoknál (K9)** befektetési célú belföldi értékpapír vásárlására 74 940 ezer Ft-ot számoltunk el, mely áll egyrészt a tartalékról átcsoportosított 48 724 ezer forintból, a felújításról átvezetett 4 275 ezer forintból, és a költségvetés mindkét oldalát emelő 21 941 ezer forintból, melyet a bevételi oldalon a kötvény felszabadítására irányoztunk elő.

Az Önkormányzat kiadásainak főösszege a bevételi főösszeggel egyezően **720 199 ezer Ft-ra** módosul.

Kérem, a képviselő-testületet, hogy Litér Önkormányzat 2017. évi költségvetésének módosítását, az előterjesztés megvitatást követően, a határozati javaslattal elfogadni szíveskedjenek.

Litér, 20167 június 23.

Szedlák Attila

polgármester